"Otganta pertschient da la vita èn banalitads"
Inscunter cun Mariano Tschuor, Mister Grischun

Da Rafael Camenisch

Per blers saja ses num ina marca, di el sez: Mariano Tschuor. L'onn 2003 dastga el sa numnar Mister Grischun perquai ch'el maina las festivitads dal project "Chaus e muntognas. Teste e montagne. Köpfe und Berge." PUNTS ha discurrì cun il Mister Grischun - ed ha tranter auter er vulì savair sch'el fetschia atgnamain diever da ses auto cun il numer 2003.

Sco moderatur dad emissiuns da televisiun da SF DRS sco "Bsuech in ....." u "Landuf landab" è el daventà tar in num che blers enconuschan - e quai na betg sulet en il Grischun. Per l'onn actual, è Tschuor vegnì dumandà da surprender la direcziun da las festivitads che sa fatschentan cun l'onn 1803, cura ch'il Grischun è daventà part da la Confederaziun helvetica. Quai era capità entras ''l'acta da mediaziun" da Napoleun Bonaparte. Il budget per las festivitads munta a trais milliuns francs e deriva dal fonds da la lottaria naziunala.

Il Blick po satisfar
Per Tschuor, che è dapi l'emprim da mars il nov manader da program da la Televisiun Rumantscha, consista la vita per otganta pertschient da banalitads. "Ils ventg pertschient che restan èn dumondas existenzialas da la vita", di el. Ed el cuntinuescha cun dir che cunzunt duas dumondas fatschentian mintga di il carstgaun, era sche quai saja formulà salop e reducì bravamain: "Tge mangel jau oz? E cun tgi pudess jau ir en letg oz?" 
En vista da quai n'èsi betg surprendent ch'il "Blick" è la pli gronda gasetta en Svizra. Era Tschuor sfeglia mintga di - tranter autras - questa gasetta che sa fatschenta surtut cun las banalitads da la vita: "Il Blick porta sex and crime, bellas fotografias, l'oroscop e sumegliantas chaussas che pon satisfar il lectur."
Tschuor vegn bain a savair quai: Sco collavuratur da gasetta, radio e televisiun è il boulevard in impurtant tema per el.

Tschuor - in cardinal?
Sco passatemp numna Tschuor tranter auter l'aristocrazia, la teologia e la religiun: Tschuor, che ha 44 onns ed è bab da trais uffants, pratitgescha era sia confessiun roman-catolica rigurusamain. Ed el di cun in surrir: "Jau daventass gugent cardinal." Enfin Pasca fa el consequentamain curaisma, "Jau n'hai betg gugent chaussas a mesas", numna el sia filosofia da vita. Sch'ins fetschia insatge, stoppian ins far quai cun corp ed olma. Er il putgà.
Pervi da quai motiv n'interessa il conflict tranter ils Stadis Uni e l'lrac mo in pau Tschuor. Da tschertas absurditads e sturnadads dals prepotents stoppian ins tegnair distanza - u daventar sez activ.

Il numer d'auto 2003 ...
Sa chapescha che intgins ed intginas enconuschan Mariano Tschuor sin via u en il tren. Sco el di, na disturba quai betg el. Dentant: "Ins sto esser gentil cun la glieud." Betg gugent ha el, sche la glieud tutga el.
Il recept per (sur-)viver sco prominenza saja da sparter la vita da lavur da la vita privata. La gronda differenza tranter el ed ils Superstars da RTL saja ch'ils Superstars daventian dad in di sin l'auter enconuschents. Tar Tschuor è quai daventà successivamain: "Cun la prominenza ston ins esser precaut: Tant vegn e tant va! Impurtant è l'atgna gigina ed undraivladad." In dals avantatgs dad esser Mister Grischun" è ch'el dastga charrar quest onn cun il numer d'auto 2003. Ins ha pudì vesair en las gasettas grischunas sco Tschuor ha survegnì il numer da Claudio Gustin, l'anteriur inspectur da l'Engiadina e la Val Müstair. 
Per dentant esser sincer: A las PUNTS ha Tschuor tradì ch'el na fetschia betg uschè savens diever da l'auto: "A Turitg vom jau per il pli cun il tren. Ir cun il tren è insatge dal pli bel ch'i dat insumma."

Infurmaziuns tar il project "Chaus e muntognas. Teste e montagne. Köpfe und Berge." che sa drizza er a la giuventetgna chattais sut: www.gr2003.ch